Publication: Magyar Közlöny
Issue: MK-2010-73 (Year: 2010, Number: 73)
Era: contemporary
Section: Melléklet a 20/2010. (V. 11.) OKM rendelethez
Paragraph Index: 388

9. évfolyam Helyes és kreatív nyelvhasználat, figyelemösszpontosítás, memóriafejlesztés, szókincsfejlesztés, lényegkiemelés, jegyzetelés, vázlat, skipping, „kérdező közösség”, együttműködés, kompetencia. 10–11. évfolyam Helyzetnek megfelelő, hatékony kommunikáció, információ, vitakultúra, előítélet, kompromisszum, csapatmunka, kreativitás, innováció, motiváció, tudásmegosztás, értékelés-önértékelés. Értékelés 1. Hallott és olvasott szöveg értése, lényegkiemelés Megfelelt A tanuló a hallott és olvasott szövegekből a lényeges közléselemeket rávezető kérdések segítségével érti, az összefüggések felismeréséhez segítségre szorul. Kiválóan megfelelt A tanuló a hallott és olvasott szövegekből a lényeges közléselemeket pontosan érti, az összefüggéseket felismeri. 2. Szövegalkotás, kommunikáció Megfelelt A tanuló szövegalkotásában pontatlanul használja a megismert fogalmakat, a fogalmak kifejtésében bizonytalan. Saját gondolatait, érzéseit, véleményét, jogait nehezen tudja megfogalmazni, közlésükhöz bátorításra szorul. Kiválóan megfelelt A tanuló közlésében szabatosan fogalmaz, a tanulás folyamán megismert fogalmakat mondatokba építve pontosan használja. Képes saját gondolatait, érzéseit, véleményét, jogait árnyaltan megfogalmazni. 3. Információkeresés, -gyűjtés, -feldolgozás Megfelelt A tanuló érdeklődéssel fordul az új ismeretek felé, az információk gyűjtéséhez és rendszerbe szervezéséhez segítséget igényel. Kiválóan megfelelt A tanuló érdeklődéssel kutatja az újabb és újabb információkat, a kereséshez igénybe veszi az internetet. Az ismeretek gyűjtéséhez minden lehetséges információhordozót igénybe vesz. Az ismereteket képes rendszerbe szervezni. 4. Érvelés, vitakészség Megfelelt A tanuló gondolatainak megfogalmazása során többnyire saját érzéseire hagyatkozik, a vita során nehezen találja meg azokat az érveket, amelyek a tárgyilagos véleményformáláshoz szükségesek. Kiválóan megfelelt A tanuló képes saját gondolatait, érzéseit tárgyilagosan megfogalmazni, érvekkel alátámasztva közölni környezetével. Érvelésében a logikai összefüggések kifejtésére törekszik. 5. Tanulási motiváltság Megfelelt A tanulási helyzetekben kevéssé motivált, nehezen vonható be ezekbe a folyamatokba. A tanuláshoz, az ismeretek megszerzéséhez, azok feldolgozásához folyamatos segítségre van szüksége. Kiválóan megfelelt A tanuló érdeklődéssel, aktívan vesz részt azokban a tanulási folyamatokban, amelyek gondolkodásra késztetik, saját ötletei, gondolatai vannak, elmélyülten kutat egy adott témában. Az ismeretek megszerzésében önálló. Képes saját tanulását tudatosítani, azzal kapcsolatos ítéleteket alkotni. 6. Önértékelés, felelősségvállalás, felelős részvétel Megfelelt A tanuló saját szerepének értékelésekor szeret a környezetére hivatkozni, tévedéseit, saját felelősségét nem vagy csak segítséggel, rávezetés útján ismeri fel. Kiválóan megfelelt A tanuló saját szerepét, munkáját képes tárgyilagosan értékelni, tévedéseit elismeri, döntéseit vállalja. 7. Tervezés, céltudatosság Megfelelt A feladatokban, tevékenységekben a tanuló ötletszerűen vesz részt. Kiválóan megfelelt A tevékenykedtető feladatok megoldásakor a tanuló határozott elképzeléssel lát a feladathoz, az egyes lépéseket megtervezi, az elérendő célt megfogalmazza. 8. Másokkal való együttműködés, részvétel csoportban Megfelelt A tanuló a csoportos tevékenységekbe nehezen vonható be, véleményét nem vagy csak kérdezés után mondja el. Kiválóan megfelelt A tanuló a tevékenységekben aktívan és felelős módon vesz részt, figyel társaira, véleményüket megkérdezi, meghallgatja, ötleteivel segíti a csoportok munkáját. TÖRTÉNELMI, SZOCIÁLIS ÉS ÁLLAMPOLGÁRI KOMPETENCIA Bevezetés A történelmi, szociális és állampolgári kompetenciaterület fejlesztésének célja, hogy már diákkorban képessé tegye a fiatalokat a tájékozódásra, véleményalkotásra a gazdaságban, politikában, a társadalmi kérdésekben, hogy segítse e téren a felnőttkori döntések meghozatalához szükséges információk összegyűjtését és feldolgozását. Feladata – a fentiek feltételeként – azoknak a képességeknek az elsajátításán dolgozni, amelyek a társadalomban való eligazodás szempontjából alapvető fontosságúak, így az ismeretszerzés alapjainak lerakása, a társadalmi kérdések iránti érdeklődés felkeltése, a megismerés lehetőségeinek megmutatása, a humanista értékrenden alapuló magatartásforma kialakítása és ösztönzése, az egyének és közösségek szerepének tudatosítása a világ, a társadalom és a mindennapi életünk alakításában. A kompetencia fejlesztésében irányadó a jelen, a meglévő tapasztalatok. A témáknak is a mából kell kiindulniuk. Ugyanakkor – mivel társadalmi folyamatok aktuális állapotát helyezi a vizsgálódás középpontjába – az időben vissza is kell néznie. A jelen megértéséhez, a jövő tendenciáinak felvázolásához szükséges a múlt ismerete, hiszen a „történelmi amnézia” megakadályozhatja egy egészséges jövőkép kialakítását. A témák projektszerűen építkeznek – egy konkrét probléma határozza meg, hogy milyen mennyiségű ismeret, milyen képességek szükségesek ennek megoldásához. A tananyag témakörökre épül. Az egyes témakörök modulárisak, egymással felcserélhetők, s így a diákcsoportok érdeklődésének megfelelően választhatjuk meg a témák sorrendjét. A témakörök feldolgozása epochálisan ajánlott, vagyis intenzív szakaszokban, az adott időszakon belül az egymást követő iskolai napokon folyamatosan. A témák feldolgozásához igyekszünk sokszínű módszertani segítséget adni, hiszen a cél a diákok aktív közreműködése, sőt a szociális képességek fejlesztésének lehetősége és nyilvánvaló terepe a szűkebb közösség, az együttműködő diákcsoport, ezért a foglalkozások alapvető kerete a kooperatív csoport. A témakörök belső tagolása a fenti céloknak és elveknek kíván megfelelni azzal, hogy ráhangolódásként a most, a jelen egy kérdésére épít vagy szövegszerűen, vagy tapasztalással egy-egy gyakorlat segítségével. A feldolgozásban történeti anyagokat is használ. A lezárás igyekszik a jövő felé fordítani a figyelmet, egyszerű kérdésekkel (hogyan lesz ez 10 év múlva), illetve újabb témák felé nyitva. A feldolgozandó anyagra vonatkozó javaslatok a részletes tantervben szerepelnek. Az anyagok összeállításában igyekeztünk beépíteni az utóbbi évtized tanagyagfejlesztésének, jó gyakorlatainak minél több elemét. Az anyagok bőségesebbek, több mint, ami az órákon feldolgozható. Ez lehetőséget teremt a pedagógusnak, hogy a diákcsoportok igényeinek, képességeinek, érdeklődésének, a kompetenciafejlesztés adott fókuszainak megfelelően tudjon választani és differenciálni. Emellett természetesen óriási szükség van a tanár innovatív, kreatív, értelmiségi gondolkodására, attitűdjére.

Source: https://magyarkozlony.hu/hivatalos-lapok/e0d859421ba7844aeb3b63c050c49a07c841fe25/dokumentumok/6ba5b3e4415f33eb8ffae2ef1062e526c5106e6d/letoltes